Sawuse iku bayi Sinta disabda lan dilebokake ana ing sajroning kupat banjur dikelekake ing kali Jamuna. Ing sabanjure, kupat iki bakal ditemu dening Prabu Janaka saka Negari Mantili, lan dening Prabu Janaka bayi mau diparingi asma Sinta. Ing wusanane Rahwana bisa dikalahake lan Negari Alengka dipasrahake marang Prabu Wibisana. Lan sawuse Prabu Wibisana muksa mula diganteni dening Raden Bisawarna lan Negari Alengka diowahi jenenge dadi Singgelapura. Kamenangane Sri Rama ora liya karana pambiyantune Wibisana, amarga Wibisana wus mangerteni kahanan apa wae lan kepiye ing Negari Alengka. Tanpa pambiyantune Wibisana, Sri Rama bakal kangelan kanggo ngalahake Kraton Alengka. Tuladha kan bisa dipethik saka crita iki, aja mung karana sanak sedulur, bab iku nglirwakake bebener lan kabecikan kanggo kepentingan wong akeh. Kaya dene Wibisana, tansah mbelani kabecikan nadyan kudu mungsuh sedulure dhewe. Bab iku mau sakjane cocok banget yen ditrepake ing Bangsa Indonesia kang lagi nampa pacoban maneka warna, ing antarane praktik Korupsi Kolusi lan Nepotisme (KKN) kang wus dadi budaya iku. n Ahmad Yasin Abdullah
